作者:姚合
標題:街西居三首
內容:受得山野性，住城多事違。青山在宅南，回首東西稀。淺淺一井泉，數家同汲之。獨我惡水濁，鑿井庭之陲。自鑿還自飲，亦為眾所非。籲嗟世間事，潔身誠難為。日出窮巷喜，溫然勝重衣。重衣豈不暖，所暖人不齊。兀兀複行行，不離階與墀。丈夫非馬蹄，安得知路岐。窮賤餐茹薄，興與養性宜。乃知長生術，豪貴難得之。